*VEGA præsenterer:* **Villagers tester nye vande i VEGA med nyt dansevenligt album**
*Der bliver skruet op for den irske indie-charme, når Villagers tager på turné med nyt album i kufferten. Gruppen gør stop i Lille VEGA den 5. november.*

Irske Villagers dykker dybere ned i deres sjælfulde indie-verden med deres fjerde album *The Art Of Pretending To Swim,* der udkommer til september. I spidsen for bandet står sangskriver Conor O’Brien, som på én gang er nytænkende og forbliver tro mod Villagers’ rødder.

Albummet følger op på det intime *Darling Arithmetic* fra 2015, men O’Brien fremkalder igen den mere alsidige tilgang til musikken, som var at finde på Villagers debutalbum fra 2010, *Becoming A Jackal*. Irerne har en nyfunden rytme og pompøse detaljer i lydbilledet. De lyriske temaer berører teknologisk dystopi med tekster, der både omfavner eksistentiel frygt og håb.

O’Brien forklarer, hvorfor tempoet er sat op på den nye plade. *“With Darling Arithmetic, I’d wanted loads of space, and to slow everything down. It really worked, but I felt I’d taken that earnest whisper-in-your-ear approach as far as it could go. I wanted to experiment again, to learn again, to make something more groove-based and warmer; something you can dance to”.*

Sidste gang Villagers lagde vejen forbi Danmark var i 2013, hvor den følsomme kerne af indiefolken var i fokus. Til november får Lille VEGA igen fornøjelsen af at blive gennemvarmet af det irske ensemble.

**Fakta om koncerten:**
Villagers (IE)
Mandag d. 5. november kl. 21.00
Lille VEGA, Enghavevej 40, 1674 København V
Billetpris: 170 kr. + gebyr
Billetsalget starter fredag den 22. Juni kl. 10.00 via vega.dk og Ticketmaster